Fodboldklubben IF Skjold Sæby modtog tirsdag den 15. november prisen for Årets Fodboldklub i Region 1 ved DBU Jyllands årsmøde.

Coronapandemien har ikke kun ført negative senfølger med sig. I IF Skjold Sæby har Coronaen nemlig været startskuddet for en række nye tiltag, som tirsdag den 15. november var med til at sikre den lokale klub prisen som Årets Fodboldklub. Det var nemlig efter, at klubben mærkede en nedgang i medlemstallene som resultat af coronapandemien, der havde afholdt de unge fra at samles der, at man måtte kigge indad. - Vi vil gerne være et samlingspunkt for byen, hvor både unge som gamle vil komme og hænge ud og spille fodbold eller se deres venner og familie spille bold. - Vi begyndte med at indføre konceptet "Fodbold For Alle", hvor alle kan komme om søndagen og spille fodbold - også ikke-medlemmer. Her gik det op for os, at vi virkelig havde fat i noget, forklarer Flemming Thingbak om et af de tiltag, som har været med til at sikre klubben prisen. Klubben er i øvrigt også blevet tilkendt titlen som DBU Børneklub. Tilbyder forældrene trænersuddannelse Et andet tiltag, som klubben har foretaget sig, er at bruge penge på sine frivillige forældre. - Vi er meget privilegerede med at have mange forældre, der vil være trænere i vores klub. Derfor valgte vi at tilbyde dem en træneruddannelse for at klæde dem bedst muligt på, siger  Flemming Thingbak og fortsætter: - Samtidig er det selvfølgelig også med et sportsligt fokus, da vi ønsker at kunne træne vores unge spillere bedst muligt, så de er godt rustet, når de bliver senior-spillere, forklarer formanden, der blandt andet hentyder til klubbens hold i Jyllandsserien. Flere tiltag undervejs Klubben er også allerede i gang med at udvikle flere tiltag, og prisen som Årets Fodboldklub har blot bidraget til motivation for mere. - Hvis ikke det handlede om penge - hvilket det jo desværre også gør - så havde vi nået meget mere fra vores ønskeliste. Blandt andet vil vi rigtig gerne modernisere vores klubhus, så det bliver et sted, hvor man har lyst til at hænge ud og være, fortæller Flemming Thingbak. - Vi arbejder også på en lektiecafé, hvor de unge kan komme og få hjælp til lektierne, inden de for eksempel skal træne, fortsætter han. Den lokale fodboldklub er som vinder af prisen videre i puljen om at blive Årets Fodboldklub i Danmark, hvilket afgøres i starten af 2023.